Norsk Redaktørforening

Styremøte 2018-09-21 Brussel

AJ

***Sak 2018-36: Pressens Hus***

Styret ble sist orientert om prosjektet i møte 20. mars.

Etter det har NTB gått inn for fullt, som partner til Pressens Hus. Tanken er at Pressens Hus (medieorganisasjonene) og NTB inngår separate leiekontrakter for sine respektive kontordeler med tilhørende fellesarealer, og at det så – i tillegg til dette – blir et felles ankomstareal, åpent for publikum, for begge de to konstellasjonene, med muligheter for kafe/bar, hvor det også kan arrangeres åpne møter, og en felles kurs-/konferansedel.

Det er etablert nye styrings- og arbeidsgrupper, samt en såkalt konseptgruppe. Sistnevnte skal primært komme opp med forslag til hvordan fellesarealet kan utnyttes og utformes.

Norsk Journalistlag har gitt beskjed om at de i denne omgang ikke ønsker å flytte sine kontorlokaler inn i et Pressens Hus. De ønsker likevel å være med på «fellesdelen», og på den måten også bli synlig i Pressens Hus.

Styringsgruppen har i løpet av forsommeren gjennomført ytterligere avklaringer med hensyn til rombehov og innretning på lokalene, forholdet mellom organisasjonene, behovet for avskjerming osv.

Arbeidsgruppen har jobbet med å fremskaffe aktuelle objekter, i samråd med vår valgte mekler, Realia. Resultatet var at det på sensommeren forelå 10 potensielle objekter i sentrum. Alle disse ble befart av representanter for alle partnerne i prosjektet. Etter denne runden ble antallet redusert til fem, og så til fire på styringsgruppens møte 5. september.

Styringsgruppen har nå vedtatt en kravspesifikasjon som er sendt de fire tilbyderne som gjenstår. Basert på de tilbudene vi får tilbake vil vi da gå videre med en eller flere, og med sikte på å avklare leiespørsmålet og inngå avtale innen utgangen av 2018.

Sekretariatet vil orientere nærmere om aktuelle objekter i styrets møte.

En presentasjon følger som eget vedlegg.

**Forslag til vedtak:**

Styret gir sekretariatet fullmakt til å jobbe videre med prosjektet Pressens Hus langs de linjer som er skissert i saksforelegget og presentasjonen. Endelige og forpliktende avtaler forelegges styret for godkjenning.